Jesper Grønkjær har tilsyneladende været AaBs førsteprioritet som Lynge Jakobsens afløser, men han takkede nej.

Lynge Jakobsens afløser skal efter alt at dømme findes i feltet mellem Ole Nielsen, Jacob Krüger og Allan Gaarde. Men ingen af dem var AaB's førsteprioritet. NORDJYSKE Stiftstidende erfarer, at klubben havde Jesper Grønkjær som ønskekandidat til jobbet som sportschef. Men Jesper Grønkjær var ikke interesseret i stillingen, da han føler sig rigtig godt tilpas i sit job som ekspertkommentator hos Viasat i København. Den tidligere AaB- og landsholdsspiller havde heller ikke lyst til at skulle vende tilbage til fodboldverdenens sort-hvide mekanismer og ubønhørlige pres. - Vi har haft en lang række navne i spil, og på vores liste er det ikke mærkeligt, at Jesper Grønkjær har stået, bekræfter Finn V. Nielsen, bestyrelsesformand i AaB, over for NORDJYSKE. Det kan paradoksalt blive en af Jesper Grønkjærs allerbedste venner, Jacob Krüger, som får jobbet. Finn V. Nielsen ønsker ikke at løfte sløret for, om feltet af emner er nede på Jacob Krüger, Ole Nielsen og Allan Gaarde. - Men feltet er kraftigt indsnævret nu, siger bestyrelsesformanden. Nielsen er tidligere AaB Ishockey-direktør, Gaarde og Krüger er begge tidligere superligaspillere for AaB.